अब मिडिल स्कूल के बच्चे भी सीखेंगे विज्ञान
अब माध्यमिक विद्यालय के विद्यार्थियों को भी विज्ञान जैसे जटिल विषयों को समझने के लिए आसानी होगी। हाईस्कूल और हायर सेकंडरी की तर्ज पर छठी से आठवीं के विद्यार्थियों के लिए विज्ञान से संबंधित प्रयोग के लिए उपकरण मिलेंगे। इनकी सहायता से प्रयोग विद्यार्थी कर सकेंगे।
योजना के तहत माइक्रोस्कोप प्रयोग के लिए केमिकल्स, वर्नियर कैलिपर्स और स्क्रू गेज जैसे उपकरणों का उपयोग मिडिल स्कूलों के विद्यार्थी करेंगे। इनसे विद्यार्थियों को सिद्धांत के साथ प्रयोग भी कराए जाएंगे। राज्य शिक्षा केंद्र ने योजना तैयार की है। जल्द ही जिले के मिडिल स्कूलों में विज्ञान किट बांटी जाएगी। शिक्षकों को प्रशिक्षण भी दिया जाएगा। राज्य शिक्षा केंद्र जिले के 372 स्कूलों में से उन विद्यालयों को विज्ञान किट देने की योजना पर अमल करने जा रहा है जिनका परीक्षा परिणाम पिछले वर्ष काफी अच्छा रहा हो। किट वितरण सर्वशिक्षा अभियान द्वारा किया जाएगा। इसके अलावा किट माध्यमिक विद्यालय के एक शिक्षक को एक विज्ञान केंद्र की जिम्मेदारी सौंपी जाएगी।
मजबूत होगा वैज्ञानिक दृष्टिकोण- किट के माध्यम से वैज्ञानिक सिद्धांतों को प्रायोगिक तरीके से समझाने से विद्यार्थियों को कई लाभ होंगे। योजना के माध्यम से माध्यमिक विद्यालयाें में विज्ञान की पाठ्यपुस्तकों समझने में आसानी होगी। प्रयोगशाला की पढाई में होने वाली बोरियत भी कम हो जाएगी। ज्ञान के साथ ही वैज्ञानिक दृष्टिकोण में भी वृद्धि होगी।
विज्ञान के शिक्षकों की उपस्थिति अनिवार्य
राज्य शिक्षा केंद्र द्वार किट भेजने से पहले मापदंड तय किए हैं। जिन विद्यालयों में नियमित शिक्षकों की उपस्थित नहीं रहती है, उनको सुविधा का लाभ नहीं मिल सकेगा।
समझने और सीखने में आसानी होगी
माध्यमिक विद्यालयों में विज्ञान प्रयोग से संबंधी उपकरण मिलने से समझने और सीखने में आसानी होगी। निर्देश मिलने के बाद ही श्रेष्ठ परिणाम देने वाले माध्यमिक विद्यालयों की सूची भेजेंगे। केसी शर्मा, डीईओ, नीमच
hin_Deva hin_Deva hin_Deva hin_Deva hin_Deva hin_Deva hin_Deva hin_Deva